<classify> MWENYEKITI wa Baraza la Chuo Kikuu cha Dodoma UDOM, Gaudensia Kabaka amesema chuo hicho ni cha kipekee kwa kuwa kina program nyingi zaidi kuliko vingine hivyo wanafunzi waliomaliza kidato cha sita na kupata ufaulu mzuri wafanye udahili mapema.Kabaka alisema hayo katika maonyesho ya Kitaifa ya sikukuu ya wakulima nane nane, yanayoendelea katika wilaya ya Bariadi mkoa wa Simiyu. Alisema chuo hicho kilipoanza kilikuwa na wanafunzi wachache lakini kimekuwa haraka pia kinachukua program nyingi ambazo haziko kwenye vyuo vingine.Katika taaluma kipo juu kinaonekana kinaenda vizuri kwa maonyesho haya inaonyesha wanafunzi wanavyokifurahia pia ni alama ya taifa, alisema.Alisema UDOM ni kikubwa katika nchi za Afrika Mashariki na Afrika kwa ujumla hivyo anawakaribisha wanafunzi kujiunga na chuo hicho ili wapate elimu iliyo bora.Kwa upande wake Naibu Makamu Mkuu wa Chuo hicho anayeshughulikia Mipango, Fedha na Utawala, Profesa Donald Mpandui alisema wapo kwenye maonyesho hayo ili kuonyesha aina za kozi zinazofundishwa chuoni hapo ikiwa ni pamoja na kuwatafuta vijana wenye ari ya kusoma vyuo vikuu.UDOM ina uwezo wa kudahili wanafuzi 40,000 endapo miundombinu mbalimbali itakuwa imekamilika, alisema.Alisema katika viwanja hivyo wapo kwa ajili ya kutoa ushauri mbalimbali wa kitaaluma ikiwa ni pamoja na kufanya udahili. Kwa upande wake, Mkurugenzi wa Huduma za Maktaba chuoni hapo, Dk. Grace Msofe alisema tafiti zilizopo chuoni hapo zinasaidia kutatua changamoto mbalimbali katika jamii.Teknolojia mojawapo inawezesha mtu kuzuia wizi wa umeme majumbani. Wapo wanaotumia umeme zaidi ya ule unaopaswa kutumika, alisema.  <topic>: KITAIFA 